ג'יימס לייטבודי

ג'יימס דייוויס "ג'ים" לייטבודי (באנגלית: James Davies "Jim" Lightbody; ) היה אתלט אמריקאי, אלוף אולימפי בריצות למרחקים בינוניים (800 ו-1500 מטר), בעל 6 מדליות אולימפיות, מהן 4 מדליות זהב.

ביוגרפיה 
לייטבודי נולד בפיטסבורג שבפנסילבניה. הוא בוגר אוניברסיטת שיקגו. 

באולימפיאדת סנט לואיס (1904) זכה לייטבודי ב-4 מדליות, מהן 3 מדליות זהב ומדליית כסף אחת. מדליות זהב בריצת 800 מטר בשיא אולימפי חדש של 1:56.0 דקות, לפני הווארד ולנטיין (1:56.3 דקות) אמיל ברייטקרויץ (1:56.4 דקות) שניהם מארצות הברית, בריצת 1500 מטר בשיא עולם חדש של 4:05.4 דקות, לפני פרנק ורנר (4:06.8 דקות) ולייסי הרן שניהם מארצות הברית ובריצת 2590 מטר מכשולים בתוצאה של 7:39.6 דקות, לפני ג'ון דיילי מבריטניה (7:40.6 דקות) ובן ארצו ארתור ניוטון (7:45.6 דקות). מדליית כסף בריצה הקבוצתית ל-4 מייל כחבר בנבחרת שיקגו אליהם הצטרף אלבר קורה מצרפת. בריצה עצמה הוא סיים שני אחרי ניוטון ממועדון האתלטיקה של ניו יורק שזכו במדליית הזהב.

באליפות איחוד אתלטים חובבים שנערכה בשנת 1905 זכה לייטבודי בשתי מדליות זהב בריצות ל-800 ול-1500 מטר.

באולימפיאדת אתונה (1906) זכה לייטבודי בשתי מדליות, זהב וכסף. הוא הגן על תוארו וזכה במדליית זהב בריצה ל-1500 מטר בתוצאה של 4:12.0 דקות, לפני ג'ון מקגאו מבריטניה (4:12.6 דקות) וקריסטיאן הלסטרם משוודיה (4:13.4 דקות) ומדליית כסף בריצה ל-800 מטר כ-60 ס"מ אחרי בן ארצו פול פילגרם (2:01.5 דקות) ולפני וינדהם הלסוול מבריטניה. נוסף לכך, הוא סיים במקום עשירי בריצת 400 מטר בתוצאה של 53.0 שניות.

באולימפיאדת לונדון (1908) לא הצליח לייטבודי לעלות לשלב הגמר בריצות בהן השתתף ולא הצליח להגן על תאריו. הוא סיים במקום תשיעי בריצת 1500 מטר בתוצאה של 4:08.6 דקות, במקום עשירי בריצת 3200 מטר מכשולים.

בשנת 1953 נפטר בצ'ארלסטון, דרום קרוליינה.

שיאים אישיים 
 ריצת 400 מטר: 53.0 שניות (1906)
 ריצת 800 מטר: 1:56.0 דקות (1904)
 ריצת 1500 מטר: 4:05.4 דקות (1904)

קישורים חיצוניים

הערות שוליים

רצים אמריקאים למרחקים בינוניים
אלופים אולימפיים: ריצת 800 מטרים (גברים)
אלופים אולימפיים: ריצת 1500 מטרים (גברים)
אתלטים באולימפיאדת סנט לואיס (1904)
אתלטים באולימפיאדת אתונה (1906)
אתלטים באולימפיאדת לונדון (1908)
אלופים אולימפיים אמריקאים: אתלטיקה
זוכי מדליית כסף אולימפית אמריקאים: אתלטיקה
שיאני עולם אמריקאים: אתלטיקה
פיטסבורג: אישים
אמריקאים שנולדו ב-1882
אמריקאים שנפטרו ב-1953